L-UE tieħu passi biex tistabbilixxi standards minimi sikuri li jippermettu l-użu mill-ġdid tal-ilma għat-tisqija agrikola. L-UE qed tieħu miżuri ġodda biex tnaqqas ir-riskju ta' skarsezzi tal-ilma għat-tisqija tal-għelejjel. Il-Kunsill illum qabel dwar il-pożizzjoni tiegħu (approċċ ġenerali) rigward regolament li jiffaċilita l-użu tal-ilma mormi urban għat-tisqija agrikola. Dawn ir-regoli l-ġodda ser jgħinu lill-Ewropa tadatta għall-konsegwenzi tat-tibdil fil-klima. Ir-regolament, li hu għalkollox konformi mal-ekonomija ċirkolari, ser itejjeb id-disponibbiltà tal-ilma u jħeġġeġ l-użu effiċjenti tiegħu . Jekk niżguraw li jkollna biżżejjed ilma għat-tisqija tal-għelieqi, b'mod partikolari waqt mewġiet ta' sħana u nixfiet qawwija, dan jgħin biex nevitaw tnaqqis fil-produzzjoni tal-għelejjel u skarsezzi tal-ikel. L-ilma huwa riżorsa prezzjuża. Illum ittieħed pass importanti biex jiddaħħlu fis-seħħ regoli ġodda li jippermettulna nirreklamaw l-ilma b'mod li hu sikur għall-bnedmin u l-annimali, u ta' ġid għall-ambjent. Huwa loġiku li niffissaw standards minimi armonizzati għall-kwalità tal-ilma reklamat u għall-monitoraġġ tal-konformità sabiex il-bdiewa tagħna jkunu jistgħu jużaw ilma reklamat. Dan jinkludi li nitgħallmu mill-esperjenza ta' wħud mill-istati membri li ilhom għexieren ta' snin jerġgħu jużaw l-ilma b'suċċess. Ioan Deneș, Ministru għall-Ilmijiet u l-Foresti Għadd ta' stati membri għandhom esperjenza twila u ta' suċċess fl-użu tal-ilma mill-ġdid għal skopijiet differenti, inkluż għat-tisqija agrikola. Dan l-użu mill-ġdid hu aħjar għall-ambjent minn metodi alternattivi ta' provvista tal-ilma bħat-trasferimenti tal-ilma jew id-desalinazzjoni. Ir-regoli l-ġodda proposti ser ikunu partikolarment siewja fir-reġjuni fejn id-domanda għall-ilma għadha tisboq il-provvista, minkejja miżuri preventivi biex inaqqsu d-domanda. Ir-regoli eżistenti tal-UE dwar l-iġjene tal-oġġetti tal-ikel jibqgħu japplikaw u huma rispettati għalkollox. Fil-pożizzjoni tiegħu, il-Kunsill jagħti lill-istati membri l- flessibbiltà li jiddeċiedu jekk jixtiqux jużaw dawn ir-riżorsi tal-ilma għat-tisqija, peress li l- kundizzjonijiet ġeografiċi u tal-klima jvarjaw bil-bosta fost l-istati membri . Stat membru jista' jiddeċiedi li mhux opportun li jintuża ilma reklamat għat-tisqija agrikola fit-territorju tiegħu jew f'parti minnu. Il-proposta fiha rekwiżiti stretti għall-kwalità tal-ilma reklamat u l-monitoraġġ tagħha biex jiġi żgurat li jitħarsu s- saħħa tal-bniedem u tal-annimali kif ukoll l-ambjent L-istati membri jixtiequ jiżguraw li r-rekwiżiti stipulati f'dan ir-regolament jibqgħu bbażati fuq l-aħħar evidenza xjentifika disponibbli. Għalhekk daħħlu klawżola li tobbliga lill-Kummissjoni tivvaluta l-ħtieġa li tirrevedi r-rekwiżiti minimi tal-kwalità tal-ilma reklamat, skont ir-riżultati ta' evalwazzjoni tal-implimentazzjoni ta' dan ir-regolament jew kull meta tagħrif tekniku u xjentifiku ġdid jirrikjedi dan. Il-kuntest u l-passi li jmiss Il-Kummissjoni Ewropea adottat il-proposta għal regolament dwar ir-rekwiżiti minimi għall-użu mill-ġdid tal-ilma fit-28 ta' Mejju 2018 bħala parti mit-twettiq tal-pjan ta' azzjoni għal ekonomija ċirkolari. Il-Parlament Ewropew adotta l-pożizzjoni tiegħu dwar il-proposta fit-12 ta' Frar 2019. L-approċċ ġenerali milħuq illum huwa l-mandat tal-Kunsill għan-negozjati futuri mal-Parlament Ewropew. In-negozjati fi trilogu mistennija li jibdew taħt il-Presidenza Finlandiża. Approċċ ġenerali Proposta tal-Kummissjoni Annessi għall-proposta tal-Kummissjoni Ara l-paġna tal-laqgħa